BRATISLAVA. Aktuálne informácie, fotografie ale aj diskusie z prostredia Ozbrojených síl (OS) SR je v súčasnosti možné nájsť aj na sociálnej sieti Facebook. "Skúsenosti so sociálnymi sieťami v zahraničí sú pozitívne, a preto sme vytvorili skupinu Ozbrojené sily Slovenskej republiky Armed Forces of the Slovak Republic," vysvetlil pre TASR hovorca OS SR Milan Vanga.
Myšlienka "prekročiť tieň" informovania prostredníctvom internetových stránok a tlačenej formy nie je podľa neho nová. "Už v dobe masívnej regrutačnej kampane rezort siahal aj po moderných formách odovzdávania informácií verejnosti," poznamenal s tým, že pri takom zložitom organizme, akým sú ozbrojené sily, je dôležité prinášať aktuálne informácie vojenskej aj civilnej verejnosti v reálnom čase a v adekvátnej forme.
"Dnes reagujeme na situáciu, kedy sa každodenným spoločníkom nielen mladých ľudí stali sociálne siete," pokračoval Vanga. Podľa jeho slov je snahou osloviť vojenskú aj civilnú verejnosť.
Diskusné fórum pre zamestnancov
Počas pracovnej doby majú príslušníci rezortu prístup k intranetu a rezortným internetovým stránkam. V ich voľnom čase je tu možnosť členstva v spomínanej skupine, kde je možnosť informovania nepretržite 24 hodín. "Snažíme sa pútať pozornosť členov fotografiami, prezentáciami a v blízkej budúcnosti aj videami z prostredia ozbrojených síl doma, či v zahraničných operáciách. Okrem toho, je tu možnosť diskutovať na rôzne témy, ktoré ponúkame, alebo diskutujúci si môžu diskusné fórum zriadiť aj sami. Zaoberáme sa každou otázkou, ktorá sa na fóre objaví," zdôraznil Vanga. V prípade potreby je sprostredkované oficiálne stanovisko ozbrojených síl SR prostredníctvom hovorcu OS SR, ktorý je zároveň administrátorom stránky.
Výhodou je podľa Vangu nepochybne i to, že civilným návštevníkom stránky sú takouto formou priblížené radosti aj starosti OS. Nevýhodou môže byť riziko zneužitia priestoru na ciele odlišné od cieľov ozbrojených síl. "Administrovaním stránky sa snažíme toto riziko eliminovať a nevhodný obsah budeme promptne odstraňovať. Doposiaľ sme však k takémuto kroku nemuseli pristúpiť," konštatoval Vanga.
"Našim cieľom je, aby si skupinu Ozbrojené sily Slovenskej republiky obľúbili nielen profesionálni vojaci, zamestnanci, ich rodinní príslušníci, ale aj sympatizanti, ktorí majú záujem o informácie z prostredia ozbrojených síl. Mysleli sme aj na rodinných príslušníkov a blízkych našich vojakov pôsobiacich v zahraničných operáciách. Jedno z diskusných fór je určené priamo pre nich, kde sa môžu podeliť o svoje dojmy, prípadne vymeniť si skúsenosti a informácie vo svojej komunite," uviedol Vanga. Diskusné fóra sú vytvorené aj pre veteránov a uchádzačov, prípadne študentov Akadémie ozbrojených síl.
Úniku informácií sa snažia predchádzať
"Čo sa týka možného úniku citlivých informácií, nakladanie s nimi riešia zákony a naše interné predpisy. Každý, kto ich poruší, vystavuje sa riziku," upozornil Vanga s tým, že ich stránky sú pravidelne niekoľkokrát denne kontrolované z hľadiska obsahu a pri náznakoch porušenia noriem bude nevhodný alebo rizikový obsah okamžite odstránený. Ozbrojené sily Slovenskej republiky Armed Forces of the Slovak Republic majú v súčasnosti v sociálnej sieti viac ako 900 priaznivcov.
V rámci podpory verejnej mienky vo vzťahu k zvyšovaniu príspevku pre operáciu ISAF v Afganistane vznikla na Facebooku aj stránka "Podporujem naše jednotky v Afganistane Support our troops in Afghanistan", ktorá si doteraz našla viac ako 600 priaznivcov. "Stránka je okrem propagácie nášho kontingentu v operácii ISAF určená aj pre sympatizantov a všetkých, ktorí chcú podporiť, prípadne pozdraviť našich vojakov v Afganistane prostredníctvom internetu," dodal Vanga.